JOE DISPENZA

ENGEDD EL ÖNMAGAD

…és válj új emberré!

ÉDESVÍZ KIADÓ
BUDAPEST

A fordítás az alábbi kiadás alapján készült:

Dr. Joe Dispenza / Breaking the Habit of Being Yourself

Hay House Inc., USA, 2012

A Hay House-rádió a www.hayhouseradio.com
internetes oldalon érhető el.

Fordította Kozma Gyula

Szerkesztette Besenyő Viktória

Copyright © Joe Dispenza, 2012

Hungarian translation © Kozma Gyula, 2012

Hungarian edition © Neemtree Corporation AG, 2014

Cover design © Neemtree Corporation AG, 2012

Minden jog fenntartva. A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

Borítót készítette Decoflex Kft.

Borítófotó Shutterstock

E-könyv formátum Békyné Kiss Adrien

ISBN 978-963-529-437-4 (epub)

ISBN 978-963-529-438-1 (mobi)

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az e-book kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Robinak

ELŐSZÓ

Agyunknak szerepe van mindenben, amit teszünk, beleértve azt is, hogyan gondolkodunk, hogyan cselekszünk vagy hogyan jövünk ki a többi emberrel. Az agy a személyiség, a karakter, az intelligencia és a döntéshozatal szerve. Jómagam az elmúlt húsz évben több tízezer betegen végeztem agyi képalkotó vizsgálatokat, így ki merem jelenteni, hogy ha az agy jól működik, akkor jól működik maga az ember is, ha viszont gondok vannak az aggyal, akkor nagy valószínűséggel az ember életében is gondok adódnak.

Egészségesebb aggyal boldogabbak, fizikailag egészségesebbek, bölcsebbek és gazdagabbak vagyunk, és jobb döntéseket tudunk hozni, ami segít abban, hogy sikeresebbé váljunk és tovább éljünk. Amennyiben az agy bármilyen oknál fogva – például sérülés vagy érzelmi trauma következtében – nem egészséges, akkor az ember boldogtalanabb, betegebb, szegényebb, kevésbé bölcs és kevésbé sikeres lesz.

Könnyű belátnunk, hogy a fizikai sérülések ártanak az agynak, ám a tudósok már arra is rámutattak, hogy a negatív gondolatok és a múltunkból megmaradt negatív programok is hatással lehetnek rá.

Jómagam például egy olyan báttyal nőttem fel, aki nagyon szeretett bosszantani engem. A gyerekkoromban érzett folytonos feszültség és félelem azután a szorongás egy magasabb szintjéhez vezetett, kialakultak bennem a szorongásos gondolkodás mintái, és egy idő után már mindig résen álltam, hátha valami rossz készül ellenem. Ez a félelem hosszú távon az agy félelemközpontjának túlműködéséhez vezetett, és csak életem egy későbbi szakaszában sikerült feldolgoznom ezt a problémát.

Ebben a könyvben kollégám, dr. Joe Dispenza ad útmutatást azzal kapcsolatban, hogyan optimalizálhatjuk agyunk hardverét és szoftverét, és hogyan érhetünk el ezáltal egy újfajta mentális állapotot. Új könyve szilárd alapokon nyugszik, ő maga pedig ugyanolyan kedvesen és bölcsen szól hozzánk, ahogyan a Mi a csudát tudunk a világról? című díjnyertes filmjében és első, Evolve Your Brain című könyvében tette.

Jóllehet, az agyat úgy fogom fel, mint egy számítógépet, amely ugyanúgy felosztható hardverre és szoftverre, az agy esetében a hardver (a konkrét fizikai működés) elválaszthatatlan a szoftvertől, vagyis attól a folyamatos programozástól és átalakítástól, amely egész életünkben végigkísér minket. Ezek drámai hatással vannak egymásra.

A legtöbb ember átesett valamilyen traumán élete során, és a mai napig magán viseli az akkor szerzett hegeket. Hihetetlenül gyógyító hatása tud lenni annak, ha megszabadulunk azoktól az élményektől, amelyek részévé váltak az agy szerkezetének. Természetesen az agy megfelelő működése érdekében elengedhetetlen, hogy az agy számára egészséges szokásokat vegyünk fel – például egészségesen táplálkozzunk, testmozgást végezzünk, és az agy számára fontos tápanyagokat juttassunk a szervezetünkbe. Emellett azonban a pillanatnyi gondolataink is képesek gyógyító vagy éppen káros hatást gyakorolni az agyra. Ugyanez igaz a múltbeli élményekre is, amelyek behuzalozódhatnak az agyba.

Az Amen Clinicsen végzett vizsgálatokat „brain SPECT imaging”-nek hívjuk. Ez egy komputertomográfos agyi képalkotó eljárás (a SPECT a „single-photon emission computed tomography,” azaz az „egy-foton emissziós komputertomográfia” kifejezés rövidítése), amely a vér áramlását és az aktivitási mintákat vizsgálja radioaktív módszerrel. A SPECT abban különbözik a CT-től és az MRI-től, hogy míg utóbbiak az agy felépítését vizsgálják, addig a SPECT az agy működését. Ma már több mint 70 000 vizsgálaton vagyunk túl, és ezekből számos fontos dolgot megtudtunk az agyról. Például:

Az agysérülések tönkre tudnak tenni egy egész életet.

Az alkohol nem egészséges, és gyakran szignifikáns elváltozásokat okoz a SPECT-felvételeken.

Egy sor olyan gyógyszer, amelyet az emberek rutinszerűen szednek – például egyes szorongáscsökkentő szerek – nem tesznek jót az agynak.

Az Alzheimer-kór és több más betegség évtizedekkel azelőtt kezdődik az agyban, hogy bármilyen tünetet okozna.

A SPECT-felvételekből az is kiderült, hogy társadalmi szinten sokkal több szeretetet és tiszteletet kellene adnunk az agynak, és nem túl okos dolog, ha a gyerekek olyan durva sportokat űznek, mint az amerikai futball vagy a jégkorong.

Az egyik legizgalmasabb felfedezés az, hogy szó szerint képesek vagyunk megváltoztatni az agyunkat és az életünket azáltal, ha az agy számára egészséges szokásokat veszünk fel – például korrigáljuk negatív meggyőződéseinket, vagy a dr. Dispenza által ismertetett meditációs technikákat alkalmazzuk.

Az egyik, már publikált kísérletsorozatunk szerint a meditáció gyakorlása, amit dr. Dispenza is ajánl, fokozza a véráramlást a prefrontális kéregben, amely az agy leggondolkodóbb része. Nyolc héten át tartó napi meditáció után a prefrontális kéreg nyugalmi állapotban erősebbé vált, és tesztalanyaink memóriája is javult. Rengeteg módszer létezik az agy gyógyítására és működésének optimalizálására.

Reményeim szerint hozzám hasonlóan benned is kialakul az „agy-irigység,” és jobban működő agyat szeretnél majd magadnak. Az általunk végzett agyi képalkotó eljárások mindent megváltoztattak az életemben. Röviddel azután, hogy 1991-ben elkezdtem SPECT-vizsgálatokat kérni, úgy döntöttem, megnézetem a saját agyamat is. Akkor 37 éves voltam. Amikor megláttam, milyen rosszul néz ki az agyam, azonnal tudtam, hogy nem egészséges. Egész életemben ritkán ittam alkoholt, sohasem dohányoztam, és soha nem éltem kábítószerrel. Akkor vajon miért nézett ki olyan szörnyen az agyam? Nos, amikor még kevesebbet tudtam az agy egészségéről, sok olyan szokásom volt, ami rossz az agynak. Gyakran ettem gyorsétteremben, úgy ittam a cukormentes üdítőket, mint a vizet, sokszor csak négy-öt órát aludtam éjjelente, és régi, feldolgozatlan sérüléseket hordoztam magamban. Nem végeztem testmozgást, állandóan szorongtam, és tizenöt kilóval több voltam a kelleténél. Nem is tudtam, mennyire rosszat teszek magamnak.

A legutóbbi felvételen egészségesebbnek és sokkal fiatalabbnak látszik az agyam, mint húsz évvel ezelőtt. Szó szerint visszafiatalodott – és a te agyad is ennyire rugalmas, csak el kell határoznod, hogy rendesen gondját viseled. Az első SPECT-kép láttán azt akartam, hogy jobbá váljon az agyam. Ez a könyv segít abban, hogy a tiéd is jobb legyen.

Remélem, te is annyira fogod élvezni ezt a könyvet, mint én.

Dr. Daniel G. Amen
A Change Your Brain, Change Your Life című könyv szerzője

BEVEZETÉS

A legnagyobb dolog, amiről valaha is
leszokhatsz, az, hogy önmagad vagy

Ha elgondolkodom azon a sok könyvön, amelyek arról szólnak, hogyan teremtsük meg magunknak azt az életet, amelyre vágyunk, feltűnik, hogy sokan még mindig olyan megközelítési módokat keresnek, amelyek tudományos alapokon nyugszanak, amelyek valóban működnek. A test, az agy, az elme és a tudat legújabb kutatásai – és a fizika tudományában bekövetkezett kvantumugrás – azonban azt sugallja, hogy jóval több lehetőségünk van elindulni afelé, amiről ösztönösen tudjuk, hogy ez az, amire valójában képesek vagyunk.

Gyakorló csontkovács vagyok, forgalmas integrált egészségközpontot vezetek, ugyanakkor a neurológia, az agyműködés, a biológia és az agyi kémia területén is végzek oktatómunkát. Ennél fogva lehetőségem volt és van rá, hogy az erre irányuló kutatások egy részénél ott legyek a frontvonalban – nem pusztán a fenti tudományterületek tanulmányozásával, hanem azáltal is, hogy megfigyelhetem, milyen hatásai vannak ezeknek az új tudományos eredményeknek, ha azokat egy átlagember alkalmazza, mint te vagy én. Ez az a pillanat, amikor ennek az új tudománynak a lehetőségei valóra válnak.

Ebből következően figyelemre méltó változásokat tapasztalhattam az emberek egészségében és életminőségében, amikor valóban megváltoztatták az elméjüket. Az elmúlt néhány évben alkalmam nyílt rá, hogy interjút készíthessek egy sor olyan emberrel, akik súlyos, végzetesnek vagy gyógyíthatatlannak tartott egészségügyi problémákat győztek le. Az orvostudomány jelenlegi állása szerint az ilyen gyógyulások „spontán remissziónak” tekintendők.

Amikor azonban alaposabban megvizsgáltam belső élményeiket, nyilvánvalóvá vált, hogy mindegyiküknél fontos szerepet játszott az elme… és fizikai változásaik végeredményben nem is voltak olyan spontánok. Ez a felfedezés késztetett arra, hogy tovább folytassam a tanulmányaimat az agyi képalkotó eljárások, a neuroplaszticitás, az epigenetika és a pszicho-neuro-immunológia terén. Arra kellett gondolnom, hogy kell lennie valaminek az agyban és a testben, amire koncentrálni lehet, majd megismételni. Ebben a könyvben szeretném megosztani, mi mindent tanultam eközben, és az elme és az anyag kapcsolatának feltárásával bemutatom, hogyan alkalmazhatod ezeket az elveket nemcsak a testeddel kapcsolatban, hanem az életed bármely más területén is.

Túl a tudáson… tudni, hogyan

Első, Evolve Your Brain: The Science of Changing Your Mind című könyvem számos olvasója adott hangot őszinte és szívből jövő jókívánságának (rengeteg pozitív visszajelzés mellett). Egyikük így fogalmazott: „Nagyon tetszett a könyv, kétszer is elolvastam. Nagyon tudományos volt, alapos és inspiráló. De azt nem tudnád elmondani, hogyan kell mindezt megvalósítani? Hogyan fejlesszem az agyam?”

Válaszul egy workshopot indítottam, amelyen megtanítottam azokat a gyakorlati lépéseket, amelyek alapján bárki tartós eredményekhez vezető változásokat érhet el mind mentális, mind testi szinten. Ebből adódóan alkalmam volt látni, ahogy sokan megmagyarázhatatlan gyógyulásokon mennek keresztül, elengedik a régi mentális és érzelmi sérüléseiket, megoldanak úgynevezett lehetetlen helyzeteket, új lehetőségeket teremtenek vagy bámulatosan meggazdagodnak, hogy csak egypár következményt említsek. (Néhány konkrét esettel még találkozhatsz a könyv hátralevő részében.)

Ennek a könyvemnek a megértéséhez nem kell feltétlenül elolvasnod az előzőt. Ha azonban már ismered a munkámat, akkor látni fogod, hogy ez a könyv mintegy gyakorlati útmutató az előző kötethez. Az az őszinte cél vezérelt, hogy ez a könyv egyszerű és könnyen emészthető legyen. Előfordul majd azonban, hogy meg kell osztanom veled egy-egy új információt, hogy egy adott elméletet kifejthessek. A cél az, hogy a személyiségfejlesztés reális, működőképes modelljét nyújtsam, ami alapján megértheted, hogyan változik az ember.

Ezt a könyvet a szenvedély hívta életre – azon őszinte törekvésem, hogy demisztifikáljam a misztikumot, és mindenki megérthesse: mindenünk megvan ahhoz, hogy jelentős változásokat érjünk el az életben. Olyan korban élünk, amikor nemcsak „tudni” akarunk, hanem tudni akarjuk azt is, „hogyan”. Hogyan alkalmazzuk és szabjuk személyre egyszerre a legújabb tudományos eredményeket és az évezredes bölcsességeket, hogy sikeresebb, gazdagabb életet élhessünk? Ha együtt össze tudjuk kötni azokat a pontokat, amelyeket a tudomány éppen most tár fel a valóság természetéről, és ezeket az elveket a mindennapjainkban is alkalmazzuk, akkor mindannyian egyszerre válunk misztikussá és tudóssá.

Arra biztatlak tehát, hogy bátran kísérletezz bármivel, amit ebből a könyvből tanulsz, és figyeld meg tárgyilagosan az eredményeket. Ez alatt azt értem, hogy ha veszed a fáradságot, és megváltoztatod gondolataid és érzéseid belső világát, akkor a külső környezeted elkezd visszajelzéseket adni, hogy megmutassa: az elméd hatást gyakorolt „külső” világodra. Különben mi másért csinálnád?

Ha a megtanult intellektuális információkat filozófiaként fogod fel, majd ezt a tudást bevezeted az életedbe azáltal, hogy elég sokszor alkalmazod a gyakorlatban, mígnem mesteri tökélyre fejleszted, akkor végigmész egy fejlődési folyamaton, és filozófusból beavatottá, majd mesterré válsz. Maradj velem… Tudományos bizonyítékok vannak rá, hogy ez lehetséges.

Ezért arra kérlek, maradj nyitott, hogy együtt, lépésről lépésre fel tudjuk építeni azokat a koncepciókat, amelyeket ebben a könyvben felvázolok. Az összes információt azért osztom meg veled, hogy felhasználd – hiszen különben az egész nem lenne több egy kellemes beszélgetésnél vacsora közben, nem igaz? Ha sikerül nyitottan befogadnod a valódi igazságot, és el tudod engedni azokat a berögződött meggyőződéseidet, amelyekkel a megszokott módon alakítod a valóságodat, erőfeszítéseid gyümölcsözők lesznek. Én ezt kívánom neked.

A könyv lapjain található információk arra ösztönöznek, hogy bebizonyítsd magadnak: isteni teremtő vagy.

Nem szabad arra várnunk, hogy a tudomány majd engedélyt ad, hogy valami szokatlant tegyünk: ha így cselekszünk, akkor a tudományból is csak egy újabb vallást kreálunk. Elég bátornak kell lennünk ahhoz, hogy el merjünk gondolkodni az életünkön, meg merjük tenni azt, amiről azt gondoltuk, kívül esik a megszokott kereteken, és ne féljünk megismételni. Ha így cselekszünk, jó úton haladunk a személyes erő egy magasabb szintjének elérése felé.

Akkor jutunk valódi erő birtokába, amikor elkezdünk meggyőződéseink mélyére tekinteni. Ezen meggyőződések gyökerezhetnek a vallásban, a kultúrában, a társadalomban, a neveltetésben, a családban, a médiában, sőt a gének kondicionáló hatásában is (hiszen a gének a jelenlegi és az előttünk élt számtalan generáció érzékszervi tapasztalatainak bevésődései). Ekkor a régi gondolatokat összevethetjük olyan új paradigmákkal, amelyek esetleg jobban szolgálják céljainkat.

Változnak az idők. Ahogy az emberek kezdenek ráébredni egy nagyobb valóságra, részévé válnak egy jóval átfogóbb változásnak. Jelenlegi valóságértelmezéseink és rendszereink felbomlóban vannak, és eljött az ideje, hogy valami új bukkanjon fel. Politikai, gazdasági, vallási, tudományos, oktatási, egészségügyi és környezeti modelljeink mind más képet mutatnak, mint akár tíz évvel ezelőtt. Látszólag könnyű elengedni azt, ami elavult, és befogadni azt, ami új. Ahogyan azonban az Evolve Your Brain című könyvemben is rávilágítottam, a tanult és átélt dolgok nagy része beépül biológiai „énünkbe”, és úgy hordjuk azt, mint valami ruhát. De tudjuk azt is, hogy ami ma igaz, holnap már nem feltétlenül az.

Ahogyan az atomokat sem úgy fogjuk már fel, mint szilárd anyagi alkotóelemeket, úgy a valóság és a hozzá fűződő kapcsolatunk felfogása is folyamatos változásoknak van kitéve.

Tudjuk azt is, hogy elhagyni a megszokott életünket, amelyhez már úgy hozzászoktunk, és valami egészen újba kezdeni olyan, mint amikor a lazacok próbálnak az árral szemben úszni: erőfeszítésre van szükség hozzá – és be kell vallanunk, hogy kényelmetlen is. Mindennek a tetejében végig el fog kísérni a gúnyolódás, a kiközösítés, az ellenállás és a befeketítés azok részéről, akik ragaszkodnak ahhoz, amit szerintük olyan jól tudnak.

Ki az, aki töretlen akarattal hajlandó felvállalni ezeket a nehézségeket egy olyan eszme nevében, amelyet érzékszerveivel fel nem foghat, ám elméjében élénken él? Hányszor fordult elő a történelemben, hogy azok, akiket eretnekeknek és bolondoknak bélyegeztek, mert fel merték vállalni a szokatlant, végül zseniként, szentként vagy mesterként váltak tiszteltté?

Te mersz eredeti lenni?

A változás döntés, nem pedig reakció

Úgy tűnik, az emberi természet olyan, hogy addig halogatjuk a változtatást, amíg a dolgok annyira rosszra nem fordulnak, és annyira kényelmetlenül nem érezzük magunkat, hogy a helyzet tovább már nem tartható fent. Ez éppúgy igaz az egyénre, mint a társadalomra. Megvárjuk, amíg bekövetkezik a krízis, a trauma, a veszteség, a betegség és a tragédia, és csak akkor kezdünk elgondolkodni azon, hogy kik vagyunk, mit csinálunk, hogyan élünk, mit érzünk, hiszünk vagy tudunk, mert valódi változást szeretnénk elérni. Sokszor csak akkor kezdünk bele az egészségünket, a kapcsolatunkat, a karrierünket, a családunkat és a jövőnket érintő változtatásokba, ha már előállt a vészhelyzet. Én azt kérdezem: Miért várnánk addig?

Tanulhatunk és változhatunk fájdalomban és szenvedésben, de fejlődhetünk az öröm és az inspiráció állapotában is. Legtöbben az első utat választják. Pedig a másodikhoz csak annyi kell, hogy felkészüljünk rá, hogy a változás valószínűleg némi kellemetlenséggel, kényelmetlenséggel fog járni, el kell szakadnunk a megszokott rutintól, és el kell fogadnunk, hogy egy ideig tudatlanok leszünk.

A többség számára már ismerős a nem tudással járó átmeneti kellemetlenség érzése. Mindannyian átmentünk ezen, amikor például olvasni tanultunk, és még az elején jártunk. Amikor hegedülni vagy dobolni tanultunk, a szüleink legszívesebben egy hangszigetelt szobába zártak volna minket. Vagy gondoljunk a szerencsétlen páciensre, akitől olyan orvostanhallgató vesz vért, aki rendelkezik ugyan a szükséges ismeretekkel, de még hiányzik belőle a csak gyakorlással megszerezhető ügyesség.

Az ember általában először megtanul valamit (ez a tudás), majd gyakorlati tapasztalatra tesz szert azáltal, hogy addig alkalmazza a tanultakat, amíg ez a képesség belé nem ég (ez a „hogyan” tudása), végül pedig egészen a léte részévé válik (ez a tudás állapota). Az életed megváltoztatásának módszerét ugyanígy meg kell tanulnod, és a tanultakat a gyakorlatban alkalmaznod. Ezért osztottam ezt a könyvet három különálló részre, amelyek együtt egyetlen összefüggő ívet alkotnak.

Az első és második részben egymás után építem fel a gondolatokat, amelyek az ismeretek nagyobb, szélesebb, könnyebben magadévá tehető modelljét alkotják. Ha egyes gondolatok újra és újra előbukkannak, az azért van, hogy emlékeztessenek valami olyanra, amit fontosnak tartok. Az ismétlés megerősíti az agyi áramköröket, és neuronkapcsolatokat hoz létre, így a gyengeség pillanataiban sem fogod feladni a célt, amit kitűztél. Mire elérsz a harmadik részhez, addigra már szilárd tudásalapokkal fogsz rendelkezni, és magad is megtapasztalhatod az addig tanultak „igazságát”.

Első rész: Az én-tudomány

Kutakodásaink a valóság természetét vizsgáló legújabb kutatások filozófiai és tudományos paradigmáinak áttekintésével veszik kezdetüket: ki vagyok én, miért olyan nehéz sokaknak ma a változás, és milyen lehetőségeink vannak emberként. Az első rész könnyű olvasmány lesz, megígérem.

– Első fejezet: A kvantum-éned. Ez a fejezet a kvantumfizikába nyújt bevezetést, de azért ne ijedj meg! Azért kezdem innen, mert fontos, hogy magadévá tedd azt a tudást, hogy a (szubjektív) elméd hatást tud gyakorolni az (objektív) világra. A kvantumfizika megfigyelő hatás elve azt állítja, hogy az energiánk oda áramlik, ahová a figyelmünket összpontosítjuk. Következésképpen az egyén hatással van az anyagi világra (ami egyébként elsősorban szintén energiából áll). Ha legalább egy pillanatra eljátszadozol ezzel a gondolattal, akkor talán könnyebben koncentrálsz majd arra, amit el akarsz érni, nem pedig arra, amit el akarsz kerülni. Sőt talán még ilyenek is megfordulnak a fejedben: Ha az atom 99,99999 százaléka energia és 0,00001 százaléka fizikai anyag,{1} akkor sokkal inkább vagyok semmi, mint valami! Miért fordítom a figyelmemet a fizikai világ eme parányi szeletére, amikor ennél jóval több vagyok? Vajon nem az-e a legnagyobb korlátom, hogy a valóságomat az érzékszervi benyomásaim alapján határozom meg?

A második–negyedik fejezetben azt fogjuk átvenni, mit jelent megváltozni – túlnőni a környezeten, a testen és az időn.

– Valószínűleg megfordult már a fejedben, hogy a gondolatok teremtik meg az életedet. A Második fejezet: Felülkerekedni a környezeten azonban azt taglalja, hogyan alakítja a környezetünk az agyi áramköreink mintázatát – ha hagyjuk, hogy a külvilág irányítsa az érzéseinket és a gondolatainkat –, és hogyan teszi gondolkodásunkat „egyenlővé” a jól ismert dolgokkal. Ennek az lesz a következménye, hogy egyre többet teremtünk ugyanabból; arra huzalozzuk az agyunkat, hogy problémáinkat és életkörülményeinket tükrözze vissza. A változáshoz tehát túl kell nőni az élet fizikai dolgain.

– A Harmadik fejezet: Felülkerekedni a testen tovább vizsgálja, hogyan élünk tudattalanul egy rakás tanult viselkedés, gondolat és érzelmi reakció mentén, amelyek mintegy számítógépes programokként futnak a háttérben, a tudatos figyelem mögött. Ezért nem elég „pozitívan gondolkodni”, hiszen az énünk jelentős része esetleg a tudatalattiban, a testben fejti ki negatív működését. Mire a könyv végére érsz, megtudod, hogyan lépj be a tudattalan elme operációs rendszerébe, és hogyan hozz létre tartós változásokat ott, ahol ezek a programok vannak.

– A Negyedik fejezet: Felülkerekedni az időn azt fejti ki, hogy az ember vagy a jövő várakozásában él, vagy pedig a múltját idézi fel folyton, újra meg újra (esetleg felváltva teszi a kettőt), mígnem a teste kezdi azt hinni, hogy nem is a jelenben él. A legújabb kutatások szerint képesek vagyunk rá, hogy pusztán a gondolatainkkal megváltoztassuk az agyunkat és a testünket, így biológiailag is olyanná váljanak, mintha a várt esemény már megtörtént volna. Mivel a gondolatainkat valóságosabbá tudjuk tenni minden másnál, az agysejtektől a génekig mindent meg tudunk változtatni magunkban, ha rendelkezünk a kellő tudással. Ha megtanulod, hogyan használd a figyelmedet, és hogyan férj hozzá a jelenhez, belépsz a kvantummező ajtaján a végtelen lehetőségek birodalmába.

– Az Ötödik fejezet: Túlélés kontra teremtés a túlélő mód és a teremtő mód közti különbségeket taglalja. A túlélő mód velejárója a stressz és a materialista szemlélet, vagyis amikor azt hisszük, a külső világ valóságosabb, mint a belső. Amikor működésbe lép a vészhelyzetekben aktív idegrendszerünk, és testünket elárasztják a bódító kémiai vegyületek, akkor arra programozódunk, hogy ne érdekeljen semmi más, csak a testünk, a környezetünkben levő tárgyak és emberek, valamint az idő. Testünk és agyunk kizökken egyensúlyi helyzetéből, életünk pedig előre kiszámítható pályán halad. Amikor azonban valóban a teremtés kegyes állapotában vagyunk, akkor megfeledkezünk magunkról, és senkivé, semmivé, időtlenné válunk. Ilyenkor az identitás béklyóitól mentes, színtiszta tudat vagyunk, amelynek már nincs szüksége arra, hogy a külvilág emlékeztesse rá, kinek hiszi magát.

Második rész: Az agy és a meditáció

– Hatodik fejezet: A három agy – A gondolkodástól a cselekvésen át a létezésig. Ebből a fejezetből megtudjuk, hogy nekünk, embereknek, három „agyunk” van, amelyek lehetővé teszik, hogy a gondolkodástól a cselekvésen át eljussunk a létezésig. Sőt, amikor figyelmünkből kizárjuk a környezetünket, a testünket és az időt, akkor könnyedén eljuthatunk a gondolkodástól a létezésig, anélkül hogy bármit is tennünk kellene. Ebben a mentális állapotban az agy nem tesz különbséget a külső valóság és az elme belső világának történései között. Ha tehát mentálisan, pusztán gondolatban elpróbálunk egy elérni kívánt tapasztalatot, már az esemény fizikai bekövetkezte előtt át fogjuk élni az eseményhez társuló érzelmeket. Így egy új létállapotba kerülünk, mivel a testünk és az elménk együttműködik. Amikor kezdjük azt érezni, mintha egy lehetséges eljövendő valóság történne velünk abban a pillanatban, amint rákoncentrálunk, akkor felülírjuk automatikus szokásainkat, attitűdjeinket és egyéb tudattalan programjainkat.

– A Hetedik fejezet: A rés arról szól, hogyan tudunk megszabadulni a bevésődött emlékeinktől – amelyek immár a személyiségünket alkotják –, és hogyan tüntethetjük el a rést aközött, akik valójában vagyunk és akinek a külvilág felé látszani akarunk. Mindannyian eljutunk egy pontra, amikor abbahagyjuk a tanulást, és felismerjük, hogy semmilyen külső dolog nem képes megszüntetni a múltból fakadó érzéseinket. Ha előre meg tudjuk mondani, milyen érzéssel jár majd bármilyen eljövendő élmény, akkor soha semmi új nem képes történni velünk, mert életünket nem a jövő, hanem a múlt felől nézzük. A lélek válaszúthoz érkezik: vagy felszabadul, vagy a feledésbe zuhan. Meg fogod tanulni, hogyan szabadítsd fel az energiáidat érzelmek formájában, és hogyan zárd be a rést aközött, akinek látszol és aki valójában vagy. Végső soron az átláthatóságot teremted meg. Amikor az vagy, akinek látszol, akkor valóban szabadnak mondhatod magad.

– A második részt a Nyolcadik fejezet: Meditáció, a misztikum demisztifikálása és a jövőd hullámai zárja le. Ezzel az a célom, hogy demisztifikáljam a meditációt annak érdekében, hogy tisztában legyél azzal, mit miért csinálsz. Az agyhullám-technológia főbb vonalainak megismertetésével bemutatom, hogyan változik elektrokémiailag az agy meditáció közben ahhoz az állapothoz képest, amikor a stressz miatt felfokozott idegállapotban vagyunk. Megtudhatod továbbá, hogy a meditáció valódi célja az, hogy túljussunk az analitikus elmén, és belépjünk a tudat alatti elmébe, hogy ezáltal valódi és tartós változásokat tudjunk elérni. Ha ugyanaz a személy kel fel a meditáció után, mint aki leült meditálni, akkor semmilyen szinten nem történt semmi változás. De ha meditáció közben valami felsőbb hatalomhoz csatlakozunk, akkor olyan tartós kapcsolatot tudunk teremteni a gondolataink és az érzéseink között, hogy a külvilág semmilyen eleme – senki, semmi, semmilyen szituáció soha és sehol – nem tud elmozdítani erről az energiaszintről.

Harmadik rész: Lépj be új sorsodba!

Az első és a második rész teljes egészében azt a célt szolgálja, hogy felvértezzen a szükséges tudással, így amikor a harmadik, gyakorlati információkat tartalmazó részben alkalmazzuk is a megszerzett tudást, közvetlen tapasztalatokat tudunk szerezni a tanultakról. A harmadik rész arról szól, hogyan mélyüljünk el egy konkrét tudományban – mindennapos mentális gyakorlatokkal. Ezt a lépésről lépésre kifejtett meditációs technikát úgy terveztem meg, hogy legyen mire felhasználni a kapott elméleti információkat.

Ne ijedj meg ettől, nem olyan lesz, mint hinnéd. Igen, valóban egy cselekvéssort fogsz megtanulni, de rövid idő múlva már csak egy vagy két összefüggő lépésként fogod érzékelni. Végtére is, valószínűleg máskor is végrehajtasz ilyen cselekvéssorokat, mondjuk amikor beülsz a kocsiba (beállítod az ülést, bekapcsolod a biztonsági övet, ellenőrzöd a tükröket, beindítod a motort, bekapcsolod a fény-szórókat, körülnézel, indexelsz, fékezel, egyesbe vagy hátramenetbe teszed a váltót, lenyomod a gázpedált, és így tovább). Amióta csak megtanultál autót vezetni, könnyedén és automatikusan hajtod végre ezt a procedúrát. Biztosíthatlak, hogy ugyanez történik majd akkor is, ha elsajátítod a harmadik rész minden lépését.

Talán most azt mondod magadban: Minek olvassam el az első és a második részt? Rögtön a harmadikkal kezdem. Megértelek, mert valószínűleg én is így állnék hozzá. Azért döntöttem úgy, hogy a könyv első két részében idevágó elméleti információkat közlök, hogy amikor a harmadik részhez érsz, ne kelljen semmit a találgatásra, a spekulációra vagy a dogmákra bíznod. Mire elkezded a meditációs lépéseket, pontosan tudni fogod, mit és miért teszel. Ha megérted, mit és miért, akkor többet fogsz tudni, vagyis jobban fogod tudni a hogyant, amikor eljön az ideje. Következésképpen több erő és szándék lesz az elméd megváltoztatásának gyakorlatban átélt élménye mögött.

A harmadik rész lépéseinek megtételével talán könnyebben el tudod fogadni, hogy veled született képességed, hogy megváltoztasd az úgynevezett megváltoztathatatlan helyzeteket. Talán még azt is engedélyezed magadnak, hogy eljátszadozz olyan lehetőségekkel, amelyek eszedbe sem jutottak, mielőtt megismerkedtél volna ezekkel az új gondolatokkal – talán elkezdesz szokatlan dolgokat művelni! Remélem, mire befejezed ezt a könyvet, valóban ez történik.

Ha tehát meg tudod állni, hogy ne ugorj előre rögtön a harmadik részre, akkor megígérhetem, hogy mire végül eljutsz addig, a megszerzett tudás óriási erőt jelent majd. Világszerte tartott workshopjaimon számtalanszor láttam már, hogy ez a módszer sikeresen működik. Ha az ember megszerzi a szükséges tudást, és tökéletesen meg is érti, majd lehetősége nyílik rá, hogy hatékony instrukciókat követve alkalmazza a tanultakat… akkor mintegy varázsütésre megjelennek erőfeszítéseinek gyümölcsei, olyan formában, ami egyúttal visszajelzésül is szolgál.

A harmadik részből megtanulod, hogyan idézz elő változásokat meditáció közben az elmédben és az agyadban, és megtanulsz hatásokat kiváltani a külvilágban. Ha pedig megérted, mi az a külső változás, amit a belső tevékenységeddel értél el, akkor meg tudod ismételni. Ha egy új élmény megnyilvánul az életedben, az így keletkezett energia valamilyen emelkedett érzelem, például erő, félelemmel vegyes tisztelet vagy végtelen hála formájában fog jelentkezni. Ez az energia aztán arra késztet, hogy újra és újra megismételd az egészet. Most már a valódi fejlődés útját járod.

A harmadik részben ismertetett meditációs lépések mindegyikéhez társul valamilyen jelentéssel bíró információ, amellyel a könyv korábbi részében találkoztál. Mivel addigra már ismered az elvégzendő feladatok mögött meghúzódó jelentést, szó sem lehet bizonytalanságról, aminek következtében esetleg szem elől tévesztenéd a célodat.

Sok más tanult képességhez hasonlóan lehet, hogy kezdetben ennél is minden tudatos erőfeszítésedre szükség lesz, hogy ne kalandozzon el a figyelmed, miközben a meditációt és az agy fejlesztését tanulod. Közben tartózkodnod kell a rád jellemző viselkedéstől, és a gondolataidat végig arra kell fókuszálnod, amit csinálsz, anélkül hogy a külső ingerek elterelnék a figyelmed. Tetteid csak így kerülhetnek összhangba a szándékaiddal.

Olyan ez, mint amikor az ember először próbál thai ételt főzni, golfozni, salsát táncolni vagy sebességváltót kezelni; a dolog újdonsága folyamatos gyakorlást kíván, és mind a testet, mind az elmét edzeni kell, hogy minden egyes lépés bevésődjön.

Ne feledd, a legtöbb instrukció kicsi, könnyen emészthető adagokban lesz tálalva, hogy a test és az elme elkezdhessen együttműködni. Ha egyszer megérted, az összes különálló lépés egyetlen gördülékeny folyamattá áll majd össze. A módszeres, lineáris megközelítés szinte észrevétlenül változik átfogó, könnyed, egységes cselekedetté. Akkor mondhatod el, hogy valóban a magadévá tetted. Az idáig vezető út néhol unalmassá válhat. De ha elegendő elszántsággal és energiával állsz hozzá, idővel élvezheted majd a gyümölcseit.

Amikor már tudod, hogy tudod, „hogyan” csinálj valamit, akkor jó úton vagy afelé, hogy mesteri szinten műveld. El sem tudom mondani, mennyire örülök, hogy világszerte már oly sokan alkalmazzák az ebben a könyvben található tudást annak érdekében, hogy kimutatható változásokat érjenek el az életükben. Őszinte szenvedéllyel kívánom, hogy neked is sikerüljön leszoknod önmagadról, és képes légy megteremteni azt az életet, amelyre vágysz.

Vágjunk bele…

ÉDESVÍZ WEBÁRUHÁZ
AKCIÓK • INFORMÁCIÓK

csomagkuldo@edesviz.hu
00-36-1-320-3642
www.edesviz.hu

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ MAGAZIN
EZOTÉRIA • SPIRITUALITÁS • ÉLETMÓD

Interjúk a szerzőkkel, érdekességek a könyvtémákról csak nálunk!

www.edesviz.hu

{1} Niels Bohr: On the constitution of atoms and molecules. Philosophical Magazine, 26:1–24 (1913).  Ha egészen pontosak akarunk lenni a szubatomi világgal kapcsolatban, akkor azt kell mondanunk, hogy az atom térfogata (nagyjából 1 ångström, azaz 10-10 méter hosszú átmérővel számolva) durván tizenöt nagyságrenddel nagyobb, mint az atommagé (nagyjából egy femtométer, azaz 10-15 méter hosszú átmérővel). Ez azt jelenti, hogy az atom nagyjából 99,9999999999999 százalékban légüres tér. Bár az atom területének nagy részét a mag körüli elektronfelhő adja, ez a felhő is leginkább légüres tér, és a benne levő elektronok mérete egyébként is szinte semmi. Az atom tömegének nagy részét a nagy sűrűségű atommag adja. Az elektron az atommaghoz viszonyítva nagyjából akkora lenne, mint egy borsószem egy terepjáróhoz képest, míg az elektronfelhő kerülete olyan lenne, mint Washington állam a terepjáróhoz képest.